text: Mand ringede 112 efter knivstik på kæresten
  08 august 2012 kl. 04.40
  En 49-årig mand er sigtet for forsøg på manddrab efter at have bragt sin kæreste i livsfare med tre knivstik.
  Den 49-årige ringede selv efter ambulancen, da han sent tirsdag aften havde stukket sin kæreste tre gange med en kniv på Skovvejen i Kolding.
  Kæresten blev ramt af stik i hals, bryst og maveregionen og har været i livsfare.
  - Kvinden blev indbragt til Kolding Sygehus, hvor man har opereret på hende. Hun er blevet så stabil, at man kan overføre hende til Odense Sygehus, lyder det fra vagtchefen.
  Det var den 49-årige mand selv, der ringede 112.
  Årsagen til overfaldet er endnu ukendt, men ifølge politet har kæresteparret været kendt for at have et stormfuldt forhold.
  Den foreløbige sigtelsen lyder på forsøg på manddrab. Politiet arbejder onsdag formiddag på at få manden fremstillet i grundlovsforhør.
  